ພະສັນຕະປາປາ ສີ້ນສຸດ ການຢ້ຽມຢາມ ຄິວບາ ແລະ ເດີນທາງມາ ສະຫະລັດ 
ພະ​ສັນຕະປາປາ Francis ກຳລັງ​ເດີນທາງ​ ມາສະຫະລັດ ​ໃນ​ວັນ​ອັງຄານ​ມື້​ນີ້ ຫລັງຈາກ​ໄດ້ປະກອບ ພິທີທາງສາສະໜາ ຄັ້ງທີ 3 ທີ່ ປະ​ເທດຄິວ​ບາ.
ພະສັນຕະປາປາ Francis ຈະເດີນທາງມາ ສະຫະລັດ ໃນວັນ ອັງຄານມື້ນີ້ ຫລັງຈາກໄດ້ປະກອບພິທີທາງສາສະໜາເທື່ອທີ ສາມ ແລະເທື່ອສຸດທ້າຍຢູ່ທີ່ ປະເທດເກາະດອນ ຄອມມິວ ນິສຄິວບາ ພະອົງຈະປະກອບພິທີທາງສາສະໜາ ຢູ່່ທີ່ໂບດ Virgin of Charity ແຫ່ງ ເມືອງ El Cobre ພະສັນຕະປາປາ ໄດ້ເດີນ ທາງໄປຍັງໂບດດັ່ງກ່າວ ບໍ່ດົນຫຼັງຈາກໄດ້ເດີນທາງໄປເຖິງ ເມືອງ Santiago ໃນຕອນແລງວັນຈັນ ແລະນຳ ພາການສູດ ມົນພາວະນາເປັນເວລາສັ້ນໆ ເພື່ອເປັນການປະນີປະນອມ ແກ່ບັນດາ “ລູກຫຼາຍທີ່ພາກັນກະຈັດຈະຈາຍກັນຢູ່ໃນ ທົ່ວໂລກ ” ພະອົງປາກົດວ່າ ບໍ່ຄ່ອຍສະບາຍປານໃດ ລະຫວ່າງການຢ້ຽມຢາມໂບດດັ່ງກ່າວ ຊຶ່ງພະ ສັນຕະປາປາ ທີ່ມີພະຊົນມາຍຸ 78 ປີແລ້ວນັ້ນ ຊົງມີອາການເຈັບທີ່ຮ້າຍແຮງຈາກສະພາບ ການທີ່ຮ້ອງວ່າ sciatica ຫລືການປວດຕາມເສັ້ນປະສາດທີ່ ລາມລົງໄປຫາສັນຫລັງ ແລະ ລົງໄປສູ່ຂາ ພະສັນຕະປາປາ Francis ໄດ້ສະເດັດໄປເຖິງເມືອງ Santiago ຫລັງຈາກໄດ້ປະກອບ ພິທີທາງສາສະໜາ ໃນຕອນເຊົ້າວັນຈັນວານນີ້ ຢູ່ເມືອງ Holguin ໃນ ພາກຕາເວັນອອກ ຂອງຄິວບາ ໂດຍກ່າວຕໍ່ຫລາຍສິບພັນຄົນ ໃຫ້ເອົາໃຈໃສ່ນຳຄຳເຊື້ອເຊີນຂອງພະເຍຊູ ເຈົ້າ ເພື່ອໃຫ້ເອົາໄຊຊະນະ ການຕ້ານຢັນຕໍ່ການປ່ຽນແປງ ເມືອງ Holguin ຊຶ່ງເປັນເມືອງໃຫຍ່ອັນດັບສາມຂອງປະເທດຄິວບາ ເປັນສູນ ກາງຄວາມ ເຊື່ອຖືໃນສາສະໜາຄາໂທລິກ ຢູ່ໃນຄິວບາ ແລະເປັນທີ່ຮູ້ກັນອີກວ່າ ມີໄມ້ກາງເຂນ ທີ່ຕັ້ງ ຢູ່ບ່ອນສູງເບິ່ງລົງມາຍັງເມືອງດັ່ງກ່າວໄດ້ຫລາຍສັດຕະວັດ ແລ້ວ ນອກນັ້ນ ຍັງເປັນຂົງ ເຂດບ້ານເກີດຂອງບັນດາຜູນຳຄອມມິວນິສ ທ່ານ Fidel ແລະທ່ານ Raul Castro ຜູ້ປົກຄອງຄິວບາ ມາແຕ່ປີ 1959 ພະສັນຕະປາປາ Francis ໄດ້ພົບປະກັບສອງອ້າຍນ້ອງ Castro ທີ່ນະຄອນ Havanna ໃນຕອນເລີ້ມຕົ້ນ ການຢ້ຽມຢາມຄິວບາ ຂອງພະອົງ ໃນຂະນະດຽວກັນ ບັນດາຜູ້ຄັດຄ້ານລັດຖະບານຫຼາຍໆຄົນ ໄດ້ຕິ ຕຽນພະສັນຕະປາປາ ວ່າ ບໍ່ຮັບເອົາການຂໍພົບຂອງພວກເຂົາເຈົ້າ |ລະຫວ່າງການຢ້ຽມຢາມ ຫົວໜ້າ ກຸ່ມຝ່າຍຄ້ານແມ່ຍິງ ທີ່ພາກັນນຸ່ງຂາວກ່າວວ່າ ສະມາຊິກ 22 ຫາ 24 ໃນກຸ່ມຂອງ ທ່ານນາງ ທີ່ຢາກເຂົ້າຮ່ວມພິທີທາງສາ ສະໜາໃນວັນອາທິດແລ້ວ ທີ່ນະຄອນ Havannaໄດ້ຖືກກີດກັ້ນ ຂັດຂວາງບໍ່ໃຫ້ເຂົ້າໄປ ໂດຍເຈົ້າໜ້າທີ່ຮັກ ສາຄວາມປອດໄພ ຄິວບາ